Document ID: 32013D0417

A BIZOTTSÁG VÉGREHAJTÁSI HATÁROZATA
(2013. július 31.)
az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló 2002/99/EK tanácsi irányelv III. mellékletének a hússal kapcsolatos bizonyos állat-egészségügyi kockázatok megszüntetésére szolgáló kezelés hozzáadása tekintetében történő módosításáról
(az értesítés a C(2013) 4853. számú dokumentummal történt)
(EGT-vonatkozású szöveg)
(2013/417/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (1) és különösen annak 11. cikkére,
mivel:
(1)
A 2002/99/EK irányelv megállapítja az emberi fogyasztásra szánt állati eredetű termékek Unión belüli termelésének, feldolgozásának és forgalmazásának valamennyi szakaszára, valamint a harmadik országokból történő behozatalára vonatkozó általános állat-egészségügyi szabályokat.
(2)
Az irányelv 4. cikke úgy rendelkezik, hogy a tagállamok engedélyezhetik olyan állati eredetű termékek termelését, feldolgozását és forgalmazását, amelyek olyan területről vagy területrészről származnak, amelyre állat-egészségügyi korlátozások vonatkoznak. Az irányelv III. melléklete táblázatban sorolja fel azokat a kezeléseket, amelyek harmadik országokból érkező állati eredetű termékekre alkalmazhatók a hússal és tejjel kapcsolatos bizonyos állat-egészségügyi veszélyek megszüntetése céljából. E kezelések összhangban vannak az Állat-egészségügyi Világszervezet (OIE) Szárazföldi Állatok Egészségügyi Kódexe (az OIE szárazföldi állatokra vonatkozó kódexe) vonatkozó fejezeteiben javasolt kezelésekkel.
(3)
Az OIE szárazföldi állatokra vonatkozó kódexének a ragadós száj- és körömfájásról szóló fejezetébe bekerült egy kezelés, amely biztosítja a ragadós száj- és körömfájás vírus húsban való inaktiválását.
(4)
Ezt a kezelést ezért - mint a ragadós száj- és körömfájás húsban történő előfordulásának veszélyét hatékonyan megszüntető kezelést - fel kell venni a 2002/99/EK irányelv III. mellékletében szereplő táblázatba.
(5)
Ezen túlmenően a 2002/99/EK irányelv III. mellékletében szereplő táblázatban a „juh- és kecskepestis” hivatkozás helyébe a „kiskérődzők pestise” hivatkozásnak kell lépnie, hogy az megfeleljen az OEI szárazföldi állatokra vonatkozó kódexében szereplő betegség hivatalos elnevezésének. Ezenkívül a táblázat címéből törölni kell az „1”-es számot, és a tejre vonatkozó kezelések előtti „HÚS” bejegyzés helyébe a „TEJ” bejegyzésnek kell lépnie.
(6)
A 2002/99/EK irányelv III. mellékletét ezért ennek megfelelően módosítani kell.
(7)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2002/99/EK irányelv III. mellékletének helyébe e határozat melléklete lép.
2. cikk
Ennek a határozatnak a tagállamok a címzettjei.
Kelt Brüsszelben, 2013. július 31-én.

Labels: 0
17
6